በኦሮሚያና ሱማሌ አዋሳኝ አካባቢዎች የተፈጠረው ግጭት ቶሎ እንዲፈታ ተግተን እንሰራለን – የሀገር ሽማግሌዎችና የሃይማኖት አባቶች
በኦሮሚያና ሱማሌ ክልሎች አዋሳኝ አካባቢዎች የተፈጠረው ግጭት የበርካታ ዜጎችን ህይወት ነጥቋል ፤ ብዙዎች ተወልደው ካደጉበት ቀዬ እንዲፈናቀሉ ምክንያት ሆኗል።ድርጊቱ ኢትዮጵያዊያንን ያሳዘነ "ለምን እንዲህ ሆነ? የአብሮነት ትስሰራችን፤ ለዘመናት የተገነባው ፍቅራችንና መተሳሰባችን ወዴት ገባ? ምንስ ነካን?" በማለት እንዲጠይቁ ያደረገ ነው።የሀገር ሽማግሌዎች፣ ከሃይማኖት አባቶችና ሌሎች የህብረተሰብ ክፍሎች በውይይቱ ወቅት አጽንኦት የሰጡት ሀሳብ፤ የግጭቱ መንስዔ የሌላ ሶስተኛ አካል ክፉ ሀሳብ የመራው ክስተት መሆኑ ነው።ድርጊቱን በቁጭት እያነሱ፤ በመካከላቸው ወንድማማችነትና የአብሮነት ታሪካቸውን እያስታወሱ ፤ ችግሩን የመፍታት አቅማቸውን በመተማመን ተስፋ ያደርጋሉ።የሕዝቦችን አብሮ የመኖር እሴት የሚያናጉ የሰላም እጦቶች ከወዴት መጡ ምንጫቸው ምን ይሆን?" በማለት ነው የጠየቁት የሀገር ሽማግሌዎችና የሃይማኖት አባቶች አዲሱ ጠቅላይ ሚኒስትር ዶክተር አብይ አህመድ በጅግጅጋ ተገኝተው ባወያዩበት ወቅት።በሕዝብ ተወካዮች ምክር ቤት በበዓለ ሲመታቸው ዕለት ባደረጉት በንግግር ''መጪው ጊዜ ለኢትዮጵያ የእርቅና የይቅርታ ጊዜ ነው'' ያሉት ጠቅላይ ሚኒስትር ዶክተር አብይ በሁለቱ ክልሎች አዋሳኝ አካባቢዎች የተፈጠረው ግጭት አንገት የሚያስደፋ መሆኑን ነው የገለጹት።የሀገር ሽማግሌዎችና የሃይማኖት አባቶች በእለቱ የተለያዩ ሀሳቦችን ሰንዝረዋል::የሀገር ሽማግሌዎችና የሃይማኖት አባቶች እንደገለጹት ቀድሞውኑ መከሰት ያልነበረበት ችግር መሆኑና በቶሎ እርቀ ሰላም እንዲወርድ ተግተው እንደሚሰሩ ይናገራሉ።ይህ ክፉ ክስተት በሰላማዊ መንገድ ተፈቶ የተፈናቀሉትም ወደ ቀዬአቸው ተመልሰው ሰላማዊው ኑሮ እንዲቀጥሉ የበኩላቸውን ለመወጣት ያላቸውን ዝግጁነት ገልጸዋል።ጠቅላይ ሚኒስትር ዶክተር አብይ በበኩላቸው፤ ስራ በጀመሩ በጥቂት ቀናት ውስጥ ወደ ስፍራው ያቀኑት ሰላምን ከማስፈን በላይ ቅድሚያ የሚሰጠው ተግባር ባለመኖሩ መሆኑን ተናግረዋል።በሁለቱም ህዝብ በኩል የዳበረና የትኛውንም ዓይነት ግጭት መፍታት የሚያስችል የሽምግልና ባህል መኖሩን ያስታወሱት ጠቅላይ ሚኒስትሩ፤ ሁሉም ሰላምን ለማምጣትና ለማረጋገጥ የበኩሉን እንዲወጣ ጥሪ አቅረበዋል።ስለሆነም ችግሩ በአፋጣኝ ተፈትቶ ሁሉም ወደ ጋራ ልማት በመግባት እንደሚሰሩም ያላቸውን እምነት ገልጸዋል።የኦሮሚያ ክልል ፕሬዚዳንት ለማ መገርሳ እና የሱማሌ ክልል ፕሬዚዳንት አብዲ ሙሀመድ ስለችግሩ ተወያይተው በራሳቸው ለመፍታት የየክልላቸው መንግስትና ህዝቦችን ዝግጁነት ጠቁመዋል።ይሄንንም ለማከናወን የሚያስችል ባህላዊ እሴቶች እንዳሉ ጠቁመዋል።አዲሱ ጠቅላይ ሚኒስትር ዶክተር አብይ አህመድ የመጀመሪያ የስራ ጉብኝታቸውን ለማድረግ ትናንት ጅግጅጋ አውሮፕላን ጣቢያ ሲደርሱ በርካታ ህዝብ ደማቅ አቀባበል አድርጎላቸዋል። በአቀባበሉም በርካታ የጅግጅጋ ነዋሪዎች ልዑካን ቡድኑን ግራና ቀኝ ሆነው አጅበዋል።ጠቅላይ ሚኒስትሩ ባደረጉት በዚሁ ጉብኝት ምክትል ጠቅላይ ሚኒስትር ደመቀ መኮንን እና የኢህአዴግ ጽህፈት ቤት ኃላፊ አቶ ሽፈራው ሽጉጤን ጨምሮ በርካታ የመንግስት ከፍተኛ አመራር አካላት ተገኝተዋል። 